Ya, chom a reomp levezonet gant gerioù e galleg. "Dispac'h" , "révolution" e galleg, a zeu eus "revolvere", "retournement".  "Renaissance" e talvez, dreist-holl. "Adsav", pe "azginivelezh" ez eo evidomp. Distro, azginivelezh "Breizh" ez eo evit skarzhañ, eilerc'hiañ ar "Bretagne" !...    Evit ar poent e vevomp en ur bed gall. Da lavarout eo, kement a reomp zo lec'hiet er bed gall e-keñver micher, e-keñver buhez kevredigezhel. Atav e vezomp en un aergelc'h gall, e-lec'h ma ne gomzer nemet galleg.    Setu ez eus un dislavar etre hor buhez kevredigezhel hag hon buhez speredel, hor "Bout" diabarzh gwirion. Setu perak,  evel em eus lavaret dit dija, eo ret da'm soñj,implij ar galleg evel benveg diavaez da vrudañ menozioù. Ar brezhoneg da c'houde zo evel benveg diabarzh da stummañ an dud dedennet gant seurt mennozioù.    Rak ar stad-se ne c'hell ket padout hag an hini a soñjfe e c'hell mirout mennozioù breizhek ha bezañ brogarour hep ober netra war dachenn an dispac'h brezhon, hennezh zo tonket buan da goll e vennozioù.    Ret eo d'ar brogarour brezhon, en Emsav, klask lakaat da glotañ e vennozioù hag e  vuhez personel. Penaos e c'haller hennober ? E gwir ne c'haller henn ober nemet dre hanterouriezh ar gevredigezh vrezhon nevez a zo o sevel dre an Emsav.